KIRJALLINEN KYSYMYS P-0355/01

esittäjä(t): Carlos Carnero González (PSE) komissiolle

(6. helmikuuta 2001)

Aihe: Madridin kaupunginhallituksen alaisen työvoimatoimiston Imefen järjestämiin koulutus- ja työllistämismahdollisuuksiin tarkoitettujen yhteisön varojen epäasianmukaista käyttöä koskevat uudet ja tärkeät tiedot

Tiedotusvälineissä 29. tammikuuta julkaistun uutisen jälkeen Espanjan tiedotusvälineet ovat nyt kertoneet, että Madridin kaupunginhallituksen alaisen Imefen johtaja Ricardo Peydró on ilmoittanut, että hänen johtamansa työvoimatoimisto aikoo esittää rikossyytteen Ifomar-yritystä vastaan petoksesta ja asiakirjojen väärentämisestä. Hän totesi myös olevan riittäviä todisteita siitä, että Ifomar oli järjestävinään vankiloissa kursseja, joita se ei kuitenkaan järjestänyt, mutta joista se otti rahat kaupunginhallituksen ja EU:n määrärahoista.

Nämä tiedot vahvistavat tiedotusvälineiden äskettäin julkaisemat tiedot, joiden vuoksi esitin ensisijaisen kysymyksen aiheesta maanantaina 29. tammikuuta 2001.

Pidän välttämättömänä, että komissio toimii mahdollisimman nopeasti ja tehokkaasti, jotta Imefen hallinnoimien varojen kanssa asianmukaisesti toimiville yrityksille jotka tekevät erittäin tärkeää sosiaalista työtä koulutuksen ja työllisyyden hyväksi ja niiden oppilaille ei aiheudu haittaa tiettyjen häikäilemättömien yritysten toiminnasta.

Mihin toimiin Euroopan komissio aikoo ryhtyä unionin nykyisten säännösten mukaisesti, jotta se saisi tietoonsa näiden tapausten laajuuden ja takaisi täysin Euroopan veronmaksajien varojen asianmukaisen käytön varmistamalla näin koulutus- ja työllistämisohjelmien jatkuvuuden tässä mahdollisessa petostilanteessa? Onko komissio ottanut jo yhteyttä Espanjan toimivaltaisiin tai kyseessä oleviin viranomaisiin, eli Madridin kaupunginhallitukseen, tai ovatko ne olleet yhteydessä komissioon?

Anna Diamantopouloun komission puolesta antama yhteinen vastaus kirjallisiin kysymyksiin P-0303/01 ja P-0355/01

(26. maaliskuuta 2001)

Asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20 päivänä heinäkuuta 1993 annetun neuvoston asetuksen (ETY) N:o 2082/93(1) johdanto-osan kuudennen kappaleen sekä rakennerahastoja koskevista yleisistä säännöksistä 21 päivänä kesäkuuta 1999 annetussa neuvoston asetuksessa (EY) N:o 1260/1999(2) olevan 8 artiklan 3 kohdan mukaan tukitoimien täytäntöönpano ohjelmakautena 20002006 on jäsenvaltioiden vastuulla.

Komissio, joka ei hallinnoi rahastoja suoraan, on pyytänyt 1. helmikuuta 2001 päivätyllä kirjelmällä Euroopan sosiaalirahaston toiminnasta Espanjassa vastaavia viranomaisia asianmukaisesti tarkistamaan tiedot, jotka on julkaistu päivälehti El Paísin 29., 30. ja 31. tammikuuta päivätyissä numeroissa.

Espanjan työministeriö on ilmoittanut komissiolle 1. helmikuuta 2001 päivätyllä faksilla, että sen yksiköt ovat pyytäneet 31. tammikuuta 2001 Instituto Municipal de Empleo de Madridilta selvitystä lehdistössä esiintyneistä tiedoista, joiden mukaan Euroopan sosiaalirahasto olisi osallistunut ammattikoulutuskurssien rahoittamiseen.

Komission saatua työministeriön virallisen selvityksen ja jos ilmenee, että Euroopan sosiaalirahaston toiminnassa on epäsäännönmukaisuuksia, jäsenvaltio ja komissio suorittavat asianmukaiset oikaisut voimassa olevissa yhteisön ja jäsenvaltion säännöksissä säädetyllä tavalla.

Euroopan petostentorjuntavirasto (OLAF) on ilmoittanut saaneensa tiedoksi lehdistössä julkaistut artikkelit ja ottavansa yhteyttä kansallisiin viranomaisiin, joiden tehtävänä on tiedottaminen rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annetun komission asetuksen (EY) N:o 1681/94(3) mukaisesti.

(1) EYVL L 193, 31.7.1993.

(2) EYVL L 161, 21.6.1999.

(3) EYVL L 178, 12.7.1994.